พณ.กล่อมผู้ผลิตตรึงราคาสินค้าถึงไตรมาส 2
&#8220;พรทิวา&#8221; กล่อมสินค้าตรึงยาวถึงไตรมาส 2 หากต้นทุนวัตถุดิบและน้ำมันไม่เพิ่ม ชี้ หากลดไซส์สินค้า ต้องลดราคาด้วย
11 ก.พ. 2553

“พรทิวา” กล่อมสินค้าตรึงยาวถึงไตรมาส 2 หากต้นทุนวัตถุดิบและน้ำมันไม่เพิ่ม ชี้ หากลดไซส์สินค้า ต้องลดราคาด้วย
นางพรทิวา นาคาศัย รมว.พาณิชย์ เปิดเผยว่า ได้ขอความร่วมมือให้ผู้ผลิตสินค้าตรึงราคาจำหน่ายสินค้าไปจนถึงไตรมาส 2 หรือสิ้นเดือนมิ.ย. จากเดิมที่ขอความร่วมมือตรึงราคาสินค้าจนถึงไตรมาสแรก ในรายที่ต้นทุนผลิตสินค้าไม่เปลี่ยนแปลง เพื่อบรรเทาความเดือดร้อนให้กับประชาชน เพราะเศรษฐกิจของประเทศเพิ่งฟื้นตัว ดังนั้นหากมีการปรับขึ้นราคา ก็อาจกระทบต่อกำลังซื้อของประชาชนจนส่งผลกระทบต่อเงินเฟ้อและภาวะเศรษฐกิจในที่สุด  
นอกจากนี้ ยังได้ขอความร่วมมือให้ผลิตสินค้าคุณภาพออกจำหน่ายในปริมาณที่เพียงพอ โดยเฉพาะหมวดของใช้ประจำวัน หรือหากปรับลดขนาดบรรจุลงก็ต้องลดราคาลงมาให้สอดคล้องกันด้วย และยังได้ขอความร่วมมือห้างสรรพสินค้าเป็นพิเศษในการเป็นแหล่งกระจายสินค้าเกษตร เช่น ผัก ผลไม้ ไข่ ไก่ และกุ้ง ที่มีปัญหาด้านราคาตกต่ำจากผลผลิตล้นตลาด
น.ส.ชุติมา บุณยประภัศร อธิบดีกรมการค้าภายใน กล่าวว่า วันนี้ (12 ก.พ.) กระทรวงฯ จะเสนอในที่ประชุมคณะกรรมการอ้อยและน้ำตาลทราย (กอน.) กรณีผู้ประกอบการที่ขอโควตา ค (ส่งออก) แต่ใช้ไม่ถึงปริมาณที่กำหนด หรือใช้น้อยกว่า 70% ต่อปี หรือไม่มีการใช้เลย ให้ตัดสิทธิ์การใช้น้ำตาล ค เป็นระยะเวลา 5 ปี จากเดิมที่จะเสนอ 3 ปี เพื่อแก้ไขปัญหาน้ำตาลทรายภายในประเทศตึงตัว หลังจากพบว่าอุตสาหกรรมลักลอบใช้โควตาน้ำตาลภายในประเทศ (โควตา ก) ไปส่งออก  พร้อมทั้งจะขอให้กอน. จัดสรรน้ำตาลโควตา ก งวดสุดท้าย ปริมาณ 4-5 แสนตัน มาให้กระทรวงพาณิชย์เพื่อบรรเทาความเดือดร้อนให้กับประชาชน 
“ปัญหาน้ำตาล อยู่ที่การแย่งใช้โควตา ก ซึ่งไม่ถูกต้อง หากพบก็จะถูกตัดสิทธิ์ ตรงนี้ก็ต้องวัดกันไปเลย เพราะภายในระยะเวลา 5 ปี ที่ถูกตัดสิทธิ์ หากน้ำตาลตลาดโลกลดลงมา อุตสาหกรรมที่ถูกตัดสิทธิ์ก็ไม่มีสิทธิ์มาเรียกร้องใช้โควตาในส่วนนี้” อธิบดีกรมการค้าภายในกล่าว